Student beurs kwyt ná rassistiese videoDie foto van Catherine Michelle Reynders het op die Blou Bulle se webtuiste verskyn, maar is intussen verwyder. ŉ Student aan die Universiteit van Pretoria (UP) is haar studiebeurs kwyt nadat ŉ video waarin sy rassistiese uitlatings maak aan die lig gekom het. Sy en ŉ medestudent wat saam met haar in die video te sien is, is ook intussen uit die universiteit geskors hangende ŉ dissiplinêre ondersoek na die voorval. Die video, wat sedert verlede week wyd op sosiale media gedeel is, het aan die lig gekom nadat dit skynbaar per abuis op ŉ WhatsApp-groep vir studente gedeel is. Op die video kan twee vrouestudente gesien word wat herhaaldelik die k-woord gebruik. Die studente is later as Catherine Michelle Reynders en Bodene Benade geïdentifiseer. In ŉ skermskoot van die WhatsApp-gesprek wat volg nadat die video 23:00 die aand op die groep gedeel is, vra Benade om verskoning vir die video en sê sy dat dit per ongeluk gestuur is. “Ek is met my hele hart jammer as ek julle ontstel het. Dit is nie enigsins my opinie nie. Ek kan nie genoeg jammer sê nie. Ek is so jammer,” skryf sy. Iemand reageer dan op haar boodskap: “So sê vir my, verwag jy ons almal moet nou net stilbly na al die drama wat jy sopas geplaas het. Kan jy asseblief vir ons duidelikheid gee oor wat jy sopas gesê het?” Die Cyril Ramaphosa Education Trust (CRET) het in ŉ verklaring bevestig dat een van die studente wat in die video gesien kan word ŉ CRET-beurshouer is. “CRET veroordeel die afskuwelike gedrag wat in die video gesien kan word en het die student se beurs met onmiddellike effek teruggetrek,” lui die verklaring. In ŉ skermskoot van die WhatsApp-gesprek wat volg nadat die video op die groep gedeel is. Foto: Twitter “Die CRET-beursprogram roem homself op sy nie-rassige, niediskriminerende program wat benadeelde studente oor alle rasgroepe ondersteun. In 2017 het die CRET altesaam 66 studente ondersteun, waarvan 64 swart en twee wit is. Ons is platgeslaan om te hoor dat een van ons eie familielede ons tot so mate teleurstel in ŉ tyd wat Suid-Afrika diversiteit moet omarm.” Die trust het gesê hy sal enige verdere stappe wat deur UP gedoen word na afloop van ŉ dissiplinêre ondersoek ondersteun. UP het Vrydag in ŉ verklaring bevestig dat die twee meisies wat in die video gesien word UP-studente is. Die universiteit het gesê die twee studente is geskors hangende die dissiplinêre ondersoek na die voorval. “Die Universiteit van Pretoria veroordeel die gebruik van sulke neerhalende en rassistiese taal,” lui die verklaring. Intussen het die Blou Bulle-maatskappy ook bevestig dat Reynders na aanleiding van die video uit haar posisie as rasieleier by die Vodacom Bulls Babes verwyder is. Die maatskappy het gesê die Vodacom Bulls Babes word bestuur deur ŉ eksterne konsultant en Reynders was dus nie direk in diens van die Blou Bulle-maatskappy of deur die maatskappy gekontrakteer nie. Die maatskappy het wel versoek dat sy uit die groep verwyder word. “Die Blou Bulle-maatskappy, tesame met die konsultant wat die Vodacom Bulls Babes bestuur, wil dit kategories stel dat ons nie enige misbruik op grond van ras goedkeur nie.”